OpenLLM-France/wikimedia huggingface dataset:
# Avertissamant

| Avertissamant | Disclaration ► |
Daoust da oll c’hoant an Imprimer da orni al labour gaer-mâ eus an Daolennou a zezire meurbet laqat ennàn, e zeo bet impossubl dezàn qementse, dre ma vije deut neuse da goustout ur pris bras ; mes, evit satisfaction al lenner, e roer amâ varlerc’h an explicationou pere a represant ar circonstançou principala eus a vuez Jeremi, qen remercabl en Histor Zacr. Ar passajou latin a vezo lennet amâ varlerc’h, a exprim an hevelidiguez en devoe ar Profet santel gant Jesus-Christ, qeit a ma zeo bet var an douar. Biscoas na voe a barfetoc’h.
# Aveid ur hristén mat

| ◄ Men Doué, me Hrouéour | Aveid ur hristén mat | O men Doué, me Zad ► |
* Aveid ur hristén mat ha pur a gouscianç,
* Er momand dehuéhan ne zeli quet bout garw,
* Rac guet gùir gonfianç,
* Én é Grouéour er galw,
* Ean e huél hemb dougeanç,
* Er marw.
* Er marw n’en dé quet d’emb un dra épouvantabl,
* É ma bamdé dirac deulegad peb-unan ;
* Er bed zou miserabl
* Bet en ær dehuéhan ;
* Arlerh joé véritabl
* Én nean.
* Allas ! n’hur bou enta nameit poén ar en doar,
* En dé-hont vou er fin a hun tristedigueah ;
* Dé e séhou hun dar,
* Dé a salvedigueah,
* E changeou hur glahar
* É peah.
* En dé-hont e dorrou el liameu cruel
* Hun dalh staguet ér bed doh poénieu er vuhé ;
* Hag en inean fidel
* En dou hé liberté
* De neigeal én ur sèl
* Bet Doué.
* Ol é omb ér bed-men èl én un noz tihoel,
* Arlerh en dihoeldæd é ta sclærdér en nean
* Ha madeu éternel :
* Er marhue eit peb-unan
* E daul er bed cruel
* Ardran.
* Aveid ur hristén mat, ô momand desirabl,
* Mæs aveid ur péhour, ô terriplet vou-ean !
* D’ur hristén véritabl
* Ean e zigueor en nean,
* D’ur péhour miserabl
* En tan.
* Rec. Pourchasse.
# Ave Maria ar Martoloded hag e dud

| ◄ An dies iræ | Ave Maria ar Martoloded hag e dud | Girio kaer ha fur ► |
* Rôk kwitât e lochen,
* Ar martolod kez
* A lavar eur beden,
* En ti ar Werc’hez !
* Hag e beden dalc’hmad,
* Er chapel nesa,
* Ma ’ve ket hir ’ve mat :
* Ave Maria !…
* E wreg, e vugale
* Eveltan a ra ;
* O feden ’ve ive :
* Ave Maria !
* Ha pa groz ar mor bras,
* ’Us d’an aod ’n he za,
* Ar wreg ’lar ’wit he gwaz :
* Ave Maria !
* True ouz ma fried,
* O Mam ar gwella !
* Gret na vo ket kollet,
* Ave Maria !
* Ha pa ’vo distroet
* ’Larfomp c’hoaz gant joa,
* D’ec’h, Gwerc’hez, unanet :
* Ave Maria !
* Mes n’eo ket distroet
* Ar martolod kez ;
* Er mor don eo chomet,
* Bet sonj, o Gwerc’hez !
* Bet sonj eus e ine,
* Ma ’min c’hoaz en poan,
* Eus he wreg paour ive,
* Eus ar re vihan !
* Me gred, o Mam zantel,
* E c’hir diwea
* A zo bet ’n eur verwell :
* Ave Maria !
* Ar mor ’zo bet treitour,
* Mes c’houi a zo mat ;
* Ganech ’c’houllomp sikour
* ’Wit gallout ’n em gât !
* ’N em gât er Baradoz,
* Eun de, ’kreiz ar joa
* Da laret d’ec’h bennoz,
* Ave Maria !
# Ave Maris stella

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Azeulgan Gousperou ar Verc’hes, gant Gwion Marc’heg, e-barzh Doctrin ar guir Gristen, 1846.
* Ni hou salud, stiren er mor, gant Joakim Gwilhom, e-barzh Guerzenneu eid escobty Guénèd, 1857.
* Steredenn ar mor, gant Yann-Vari ar Skourr, e-barzh Telenn Remengol, 1867.
* Ave maris Stella, e-barzh Ar c’henta Miz Mari, 1868.
* Zalud d’ac’h hag enor, e-barzh Kantikou brezonek eskopti Zan-Briek ha Landreger, 1924.
* Salud d’eoc’h hag enor, e-barzh Kantigou brezonek eskopti Sant-Brieg ha Landreger, 1934.
* Ni ho salud, Stereden vor, e-barzh Kantikou brezonek eskopti Zan-Briek ha Landreger, 1924.
* Ni ho salud steredenn vor, e-barzh Kantigou brezonek eskopti Sant-Brieg ha Landreger, 1934.
# Eus an Arvor, ar Menez

| ◄ Sent koz Breiz-Izel, ni ho ped (ar Velegiez) | Eus an Arvor, ar Menez (an Oferenn-nevez) | Kent ho kuitaat, Jezuz hon Aotrou ► |
* Eus an Arvor, ar Menez deredet gant dudi,
* Kanomp hirie da Zoue, kanomp e veuleudi.
* Eun deiz kaer evel heman, deiz eun oferenn nevez
* A zo eun deiz a vennoz paret war eur barrez.
* Diskan
* Bennoz, bennoz d’eoc’h Jezuz, ha mil gwech trugarez
* Evit an enor dispar hoc’h eus graet d’hon parrez ;
* O tont enni da zibab hag enni da c’hervel
* ’Vit sevel ouz an Aoter, adarre eur bugel.
* Evit ober eur beleg, Doue, d’ar Vadeziant
* A verk gant e zourn santel ar bugel ’zo d’e c’hoant
* Ha dre ma kresk en oad, e skiant, e furnez,
* Aked an Aotrou warnan a gresk ivez bemdez.
* Evit ober eur beleg, Doue, d’ar bugelig,
* A laka eur vamm gristen e-tal e gavellig,
* Eur vamm a oar luskellat ervat he bugale
* E karantez ar Werc’hez, e karantez Doue.
* Evit ober eur beleg, Doue, gant plijadur,
* Abred a ro da glevout e c’halv d’ar c’hrouadur ;
* Hag ar bugel dibabet, sentus ouz mouez Doue,
* A lavar a-greiz kalon : « D’eoch ’oun korf hag ene. »
* Neuze, tennet eus ar bed, lakaet er sioulder,
* Ar bedenn hag ar studi, pell a vez e breder…
* Eun deiz, deiz a levenez, e weler war e benn
* Dourn an Eskob astennet… Beleg ’eo da viken !
* Skuilhit, Jezuz, ho pennoz war ho peleg yaouank ;
* Lezit warnan ho krasou da redek puilh ha stank…
* Ar beleg eo ho kannad, mignon hon eneou,
* Hoc’h eus karget d’hon hencha betek porz an Nenvou.
* Ar beleg en e zourn sakr a zoug alc’houez an Nenv,
* Gant e gomz, hon ene klanv a zeu nerzus ha krenv.
* O burzud dreist pep burzud ! d’e gomz Jezuz zoken,
* Eus uhelded an Nenvou, davetan a ziskenn.
* Ya ! Jezuz, krouer pep tra, Jezuz, prener ar bed,
* Jezuz gwir vab an Hini n’eus warnan mestr ebet,
* Ouz komz nerzus ar beleg bemdez a zo sentus,
* Diskenn ’ra eus e balez war e c’her burzudus.
* Santez Mari, Mamm Doue, Rouanez Breiz-Izel,
* Roit d’ar beleg yaouank, ho pennoz, ho skoazell.
* E garg a zo damhenvel, Gwerc’hez, ouz hoc’h hini :
* Grit ma kendalc’ho bemdez da santelaat enni.
* O, Sant Erwan binniget, eus barr skedus an Nenv,
* Harpit ho peleg yaouank, ho prec’h d’eoc’h-c’houi, zo krenv,
* Ma c’hello war ho roudou pell, pell amzer bale,
* Skuilha sklerijenn ar Feiz, ’veldoc’h, en hon ene.
An Aotrou Y. V. Perrot beleg. (Kemper).
# Evel e karer en Breiz

| ◄ Maro Javre Pontgwenn, marc’hek | Evel e karer en Breiz | Kanaouen eured Mab-an-Argoad ► |
* — « Pelec’h ’man ho tiou jodik flour ?…
* Annaïk kez, glac’haret hoc’h,
* Ho talik gwenn ’zo c’hoaz gwennoc’h ;
* Ho taoulagad ’zo leun a dour. »
* — Siouaz ! Yannik kez, ma ine
* ’Zo ’n anken beteg ar maro.
* Ha mar gouvefez ar c’helo,
* Ken braz ve da c’hlac’har ive. »
* — « Oh ! lavar d’in, ma dousik koant,
* ’Vit petra da dristidigez ? »
* — « Sonjal ennoun mui na dleez :
* Biken Anaïk na vo drant. »
* Hag ar plac’hik a lavare :
* — « Ma zammik buhe ’zo mantret :
* Ma lez-vamm he deuz ma gwerzet,
* D’eun Ermeziad, dec’h ar beure.
* Gwerzet d’eun den leun a fouge,
* Arruet moarvat ’a Vro-C’Hall ;
* Dre-holl ec’h ya, uhel e dal,
* Dirag an dud, dirak Doue.
* Aboue, me ’red dre ar parkou,
* Gand an derzien, gand an alter,
* ’Vit klask anout, ma mignon ker,
* Araok monet gand an Ankou. »
* — « Anna, d’id, ma feiz ’m euz roet ;
* Ro d’in loden ive ’n ez poan…
* Mez hargasomp glac’har ha doan :
* Ni ’ya da veza eureujet
* « Zec’h da zaoulagad leun a dour :
* ’N eur Vro gaer hep fallagriez,
* Ni welo Jezuz, ar Werc’hez,
* An Itron-Varia ’Wir Zikour »
* O glac’har, siouaz ! ’oa ken braz,
* Ken braz ’vit o c’halonigou,
* Ken int marvet ’n mesk ar bleuniou,
* Ar bleuniou aour euz troad ar Groaz.
# Evel eur vagic war ar stanc

Oberennoù damheñvel pe handelvoù all zo ivez, gwelout Evel eur vagig war ar stang.
| ◄ Marc’had an amourousted | Evel eur vagic war ar stanc | Zon ar rossignolic ► |
— Débonjour d’eoc’h, ma mestrézic,  Ho calon a zo manific ?
— Ma c’halon-me a zo contant,  Mar eo hoc’h hini, den iaouanc.
— Ma mestres, p’an biou ho jardinn,  Me a gleo c’houez al louzou finn,
C’houez ann thim hac ar violet ;  Ma mestres, reit d’in eur bouquet.
— Me roïo d’eoc’h evit bouquet  Eur chapelet greun alaouret ;
Eur chapelet a c’hreun couli,  Ma zervijer, gavfet da bedi.
— Lavar d’in eta, ma mestres,  Pe d’ar vêri éfomp assambles.
— Me n’ dimezin ket er bloaz-me,  Na da vloaz na rin ket ive ;
Na da vloaz, na biken jamès,  Rac me aïo da leanes.
Guell e ganen mont er gouent,  Eget er bed caout tourment ;
Eno ’m bezo va liberte ;  Ganeoc’h ’vin tourmantet ’pad va buhe.
— Me a bromet d’eoc’h, va mestres,  ’Wit ganen n’ veot ket diès.
— Tech ar voazed ’zo d’ lavaret  Na vent ket rust euz ho groaged ;
Mès pa vent dimêt, êt en boutic,  Darn anezhe ’ve kizidic :
Neuze ’ve toliou treid ha fassadou,  Hag alièz boudennadou.
Evel eur vagic var ar stanc,  E ve calon ar plac’h iaouanc ;
Honnès a ve joaüs ha gê,  Calon plac’h iaouanc ’ve ive.
Evel eur vag var ar mor braz,  E ve eur vaouès gant he goaz ;
Honnès ’zo riscl coll he buhe,  Eur plac’h gant eur goaz ’ve ive
# Eurusted (giz Guéned)

| ◄ Eurusted (yez Leoun) | An Autrou Fich-Fich  ► |
EURUSTED
(Sonet)
* Cum dederit dilectis suis somnum,
* ecce hæreditas Domini, filii.
* (Psalm 126.)
* P’en dou d’é ré vuian-karet
* En Eutru Doué reit er housked,
* Ou bugalé, fréh é venoh,
* E zalhou ieh er herent koh.
Pe vé achiù en dé lan a boén ha tuemdér En tieg forh joéius d’er gér e zistro bean, Ha kent pèl en hum ra d’er housked, dibredér, Ken e zei d’en dihun en hiaul e zaù én nean.
É vuhé net e rid avel ur hoahig sklér ; Chonj er marù aveitou zou ag er ré huekan :
En Enebour ne hel nitra én é gevér, Hag é veiteri vou lausket d’é vab kohan.
En dén koh e dremen én ti m’é bet gañnet, Get Doué é iouankiz pen dé d’er hlué galùet Én diskuéh birùikin er sent hag en élé ;
É bautred e garou èl dou parkeu é dad, E labourou gredus avel krechenion vat, Hag é tont d’en iliz e bedou ar é vé.
# Eurusted (yez Leoun)

| ◄ Stourm an tri breur | Eurusted (giz Guéned)  ► |
EURUSTED
(Sonet)
* Cum dederit dilectis suis somnum,
* ecce hæreditas Domini, filii.
* (Psalm 126.)
* Pen devo an Autrou roet
* Ar c’housk d’e re vuia-karet,
* O bugale, frouez e vennoz,
* A zalc’ho leac’h ar c’herent koz.
Pa vez achu an deiz hag e bennad labour Ar pen-tieg laouen a zistro en e di, Ha seder en em ro d’ar c’housked flourik-flour O c’hortoz an heol kaer da zont d’hen dihuni.
E vuez c’hlan a red evel eur oazig-dour ; Sonj ar maro a zo evitañ eun dudi :
N’en deus ket aoun da gaout dirag an Enebour, Ha gant e vap hena ’lezo e vereuri.
En ti m’eo bet ganet e tremen an den koz, Doue e yaouankiz p’her galv d’ar baradoz En ehan gwenvidik ar zent hag an elez ;
E baotred a garo ivez parkou e dad, A boanio kalounek evel kristenien vad Hag o vont d’an iliz a bedo war e vez.
# Euz a vreman

Oberennoù damheñvel pe handelvoù all zo ivez, gwelout A-vreman betek ar maro.
| ◄ Jezus, Zalver adorabl | Euz a vreman | Meulomp ol da james ► |
* Euz a vreman bete’r maro,
* Meulomp Je-zus hag e hano :
* Ra vo karet e peb amzer
* Hag adoret war an Oter !
* Ma Jezus, d’ar bobl zo aman
* Stouet diragoc’h o kanan,
* Deurveet rei, gant ho penos,
* Ners d’ho serviji de ha noz.
* Enor d’an Tad ha d’ar Speret
* Abeurs an dud hag an elet ;
* Ha da Jezus gwir Vab Doue
* Er zakramant a garante !
# Evel eur vagig war ar stang

Oberennoù damheñvel pe handelvoù all zo ivez, gwelout Evel eur vagic war ar stanc.
| ◄ Gouspero ar Raned | Evel eur vagig war ar stang | Ar Feunteun a drue ► |
* « Debonjour d’ac’h, ma mestrezig,
* Ho kalon a zo manifik ? »
* « Ma c’halonme a zo kontant,
* Mar deo hoc’h hini, den yaouank. »
TRADUCTION. — « Et bonjour à vous, ma petite maîtresse, — Votre cœur va-t-il à merveille ? » — « Mon cœur à moi se trouve satisfait, — Si le vôtre l’est aussi, jeune homme. »
Chanté par Maria Raoul, Port-Blanc.
# Buhez ar Sent/1912/Nikolas Tolentino

| ◄ Per Klaver | Nikolas Tolentino | Yan-Gabriel Perboyre  ► |
Ar zant-man a deuas er bed en Sant-Anjelo, demdost da Fermo, war-dro ar bla 1245. Hanvet oe Nikolas abalamour ma oe ganet goude ma oa bet e dud, pell a oa hep bugale, o pardonan en chapel Sant-Nikolas, en Bari ; al lezhano Tolentino a oe roët d’ezan diouz hano ar gêr elec’h ma tremenas an darn vrasan eus e amzer.
Karante Doue, hadet en e ene gant eun tad hag eur vamm zantel, a ziwanas ennan abred. Ne oa c’hoaz nemet eur bugel, hag e chome da bedi pell amzer, gant ar brasan evez. Dudi a gave o selaou pe o lenn komzou Doue ; pa gave peorien war an hent, e tigase aneze da di e dud, hag e ranne gante ar pez a vije roët d’ezan d’e brejou. O vezan klevet lavaret e yune e zant patron ter gwech er zun, d’ar mare ma oa c’hoaz bihanik, e c’hoantaas ober eveltan, adalek an oad a seiz vla. Evel ma oa lemm e spered ha mat e vemor, e reas prim e studi hag e oe hanvet, raktal goude, da chaloni en iliz Hon Zalver en Tolentino.
Eun devez, o vezan klevet eur manac’h eus a Urz sant Augustin o lavaret pegement e tleed disprijout ar bed, e savas c’hoant gantan da vont d’e heul. Daoust d’e yaouankiz, gant asant e gerent, e oe digemeret er manati ; bezan e oe eno eur skouer evit an holl ; ne zouge nemet dilhad reun ; en em skourjezan a rê alïes ; endro d’e gorf e touge eur chaden houarn ; an douar noaz oa e wele, eur men e benn-wele ; ne zebre kammed tamm kig ebet, ha ne roë d’ar c’housked nemet an nebeutan amzer a c’helle.
E garante evit an Otrou Doue a greskas c’hoaz goude ma oe beleget ; pa veze ouz an ôter, an daerou a zivere alïes eus e zaoulagad. Epad an tregont vla divezan eus e vue, a dremenas en Tolentino, e prezege, kouls lavaret, bemde, ha dont a rê a benn da c’honid ar brasan pec’herien ; ken nerzus ha ken kalonek oa e gomzou, ma ne oad ket evit harz oute.
Goude bezan gouzanvet eur c’hlenved hirr ha poanius, e varvas d’an 10 a viz gwengolo 1308. Kement a viraklou a reas goude e varo, ma lakas Eujen IV e hano war roll ar zent, er bla 1446.
E gorf a oe sebeliet er chapel ma veze oc’h oferennan, ha kalz tud a ve eno breman o pardonan.
Ar galon hag he deus tanvaet, eur wech, plijadureziou an nenv, ne gav blaz ebet ken gant plijaduriou an douar.
Evit an neb a oar pleustri ervat war Basion Jezuz-Krist, n’eus poan ebet hag a vefe poan en gwirione.
Pegen talvoudek eo implijan mat an disleran tamm amzer a ro Doue d’imp, pa c’hellomp, gant an tamm amzer-ze, gonid eur c’hloar hag a bado da viken.
Sant Nikolas Tolentino.
# Buhez ar Sent/1912/Milio

| ◄ Magloar | Milio | Simon ha Jud  ► |
Milio a oa mab henan Budik, trede komt a Gerne, maro war-dro ar bla 530 ; eur breur an evoa hanvet Rivod. Milio a gemeras evit pried Aurilia, merc’h Winnok, prins a Domnone, a roas d’ezan eur mab hag a deuas da vezan ar merzer yaouank Melar.
Seiz vla e renas en Kerne, hag en keit-se, war a lavar an istor, nag ar glao, nag ar grizilh, nag ar skorn, nag ar zec’hour ne rejont gaou ouz treo an douar.
En e amzer, e varvas sant Korantin, eskob Kemper, ha sant Gwenole, abad Landevennek. Hen e-unan ne chomas ket pell war o lerc’h, ha bezan en devoe eur maro truezus meurbed. E vreur Rivod an evoa kemeret droug outan hag hen lazas eun de gant eun tôl kleze.
Milio eo patron Plouillio, elec’h ma ve grêt e bardon sul war-lerc’h an Asansion.
Eur chapel an eus en Trebeurden, ’barz an enezen a doug e hano.
Na vezet ket war enkrez ha na leveret ket : Petra gavin da zibri, penôs vezin gwisket ? An Tad oc’h eus en nenvou zo skler e zaoulagad, Hen ’roï d’e zervijerien o boed hag o dilhad.
Sellet ouz an evnigou a nij a-us d’ho penn ; N’ouzont hadan na medi, n’o deus ket eur c’hreunen. Kât a reont, dre c’hras Doue, bep devez o begad : Bevet eta gant fizianz en madelez ho Tad. Sellet ouz ar bokedou a zav ken stank er prat ; Biskoaz n’o deus bet desket na nezan, na gwriat, Ha koulskoude, Salomon, warnan e vantel aour, Kichen eur bodig lili a oa c’hoaz gwisket paour. Mac’h eo livet ken koantik ar bleuniou-ze dister, En em zigor da vintin hag a vo sec’h e-berr, Leveret d’in, tud dife, penôs c’hallfe Doue Lezel noaz ha dibourve an dud e vugale ! Klasket gonid, da gentan, rouantelez an ne. War hent ar gourc’hemennou na skuizet o vale : D’ec’h ’ vezo ar baradoz ; ha zoken er bed-ma, Digant ho Tad c’houi pezo ha dilhad ha bara.
# Histor ar bloaz 1899

| ◄ Re c’hlaz Breiz-Izel | Histor ar bloaz 1899 | D’am mipien ► |
* Setu, gand ar bloaz-ma, kant vloaz all tremenet,
* D’hen gwelet o vervel, avad, ne lenvinn ket,
* Rag kement en deuz great a droiou divalo,
* M’em befe c’hoant, kentoc’h, dansal pa vo maro.
* Rag bloaz ebet n’en deuz, war hor bro gaer a Frans,
* Chouezet muioc’h a zraill, a vez, a zismegans ;
* Hor bugale vihan a vo sebezet braz
* Pa lennint ann histor euz eunn hevelep bloaz.
* Lenn a rint enn histor : eur ministr kornandoun,
* Ministr republikan, gand aoun ouz ar Zaozoun,
* En deuz, evel eur c’had, kemeret buan ann teac’h,
* Enn despet d’eur zoudard kalounek d’ezho treac’h.
* Eunn offisier iuzeo, gwerzet hor bro gant-han,
* A zo bet barnet mad, diou weach e leac’h unan,
* Med Panama kenta, mignoun al lampouned,
* Buan hen lez da redet, evel he genseurted.
* Epad ann amzer-ze, Fransisien a galoun,
* Evid eunn torfed faoz, zo stlapet er prizoun ;
* E leac’h tud leal, ez euz roet d’ezho barnerien
* Pere da Varianna n’int nemet mevelien.
* Epad ma vez miret ouz Doue da vont er meaz
* Hag ouz ar vugale kuzet, er skol, ar groaz,
* Ann dispac’herien ruz a freuz ann ilizou
* Hag a c’hall, e pep leac’h, ober prezegennou.
* Ar Frans holl great nerzuz gand ouenn iac’h hon Rouaned,
* A zo sturiet, o mez ! gant pep seurt forbaned ;
* Pevarzek kant vloaz gloar zo mouchetet brema,
* Ha tron Frans sklabezet gant pri louz Panama.
* Setu petra lennint hor bugaligou geiz :
* Histor ar bloaz heuzuz, histor ann dud direiz.
* Ra deuint, pa vint goazed, da zevel drant ho fenn,
* Ha ra garzint ar Frans euz kement a vouillenn.
# Hirvoudou ha Peden

| ◄ Breizad bepred ! | Hirvoudou ha Peden | Netra na dalv va Breiz ► |
D’ar barz Taldir.
* Va c’halounik ennhon a zo oll ankeniet,
* Pa welan Breiz-Izel, va bro muia karet.
* Gwall gaset gand tud fall enebourien peb mad…
* O Doue, pebeuz kalounad !
* Hag e klaskont taga gand kalz hardiziegez,
* Pez zo gwella e Breiz : He c’hiziou hag he yez,
* Evit mouga easoc’h feiz krenv an Arvoriad…
* O Doue, pebeuz kalounad !
* Ho gwelet a reer stank dre hentchou Breiz-Izel,
* O c’hoapât ar Vreiziz, ho c’hredennou santel,
* O teuler dismegans war gement a zo mad…
* O Doue, pebeuz kalounad !
* Gwazed krenv measiou Breiz, leun-bar ho kwazied
* Euz goad iac’h hon tadou, ar Vreiziz ken brudet,
* Pegeit c’hoaz e chommo serret ho taoulagad !
* O Doue, pebeuz kalounad !
* Arzur, Marzin, Lez-Breiz, savit euz ho peziou !
* Embannit ar brezel, Bretouned a strollou
* A ziredo gand prez, a stourmo evit mad !
* O Doue, klevit va mennad !…
* Kement a c’hoantaomp : frankiz ha lealded
* A lammer tamm ha tamm digand ar Vretouned ;
* Enebomp, kenvroiz, unanet er stoumad.
* O Doue, klevit va mennad !
* O va Zalver Jezuz, Doue ar Vretouned,
* Pegeit ouzomp eta vefoc’h-hu kounnaret ?
* Roit ar peoc’h, ni ho ped, c’houi hag a zo ker mad !
* O Doue, klevit va mennad !
* Itron santez Anna, mamm goz ar Vretouned,
* Dalc’hit en hon touez ar wenn euz ar Varzed ;
* Grit m’ho gwelimp bemdez muioc’h-mui o stankât.
* O Doue, klevit va mennad !
# Hirvoudou ar paour keaz Fumer, deiz interramant e gorn butun

| ◄ An Azen hag ar C’hi | Hirvoudou ar paour keaz Fumer, deiz interramant e gorn butun | Hirvoudou ar Bars er bloas 1860 ► |
Perak, e maoun e’r bed, evel eun estranjour ? Perak, e zoun ker glac’haret ? Perak e zeo va fenn pleget, Evel eur vleuvennik pa vank dezhi an dour ?
Perak, en eur zellet ouz goagou ar mor doun, Guechall va brasa levenez, E santan an dristidigez, Evel eur mean milin, ho samma va c’haloun ?
Perak, en eur zellet ouz koumoul an Envou Douget skanv var ho diouaskel, Pe rodellet gant an avel, E kavan va Ene leûn-bar a hirvoudou ?
Perak, en eur zellet ouz va lochen valan, Kuzet dindan an iliavèn, Evel eun neiz en eur vojen, Ne zantan, mui, hirio, nemed nec’h ha guelvan ?
Perak, en eur gleved kanaouen ar voc’h-ruz, Var skour orjelluz ar vezen, Pe gleuz alaouret ar flouren, Ne gouez divar va zeod, nemed klemmou mantruz ?
Perak, va-unan-penn, e bordig an dour red, Pa zelaouan hiboud ar ster, E leac’h sonjezonou seder, Eo eur vantel a gaon a c’holo va spered ?
Perak, e’n eur glevout krosmol an avelou,
O lammad dreist al lann garo,
Pe ho tourtal ar gouez dero,
E chomm va daoulagad beuzet oll a zaelou ?
Perak, e’n eur glevout, soun kleier va farrez
O tregerni drant ha laouen,
A gorn da gorn, hed an dachen,
E krên va izili dindan beac’h an enkrez ?
Perak ?… Hirio, siouas, eur blaneden galet
He deuz bruzunet va c’halon,
E’n eur derri gar va mignon,
Va c’horn, va c’hornik paour, setu hen archedet !
Te ioa, va mignon mad, kulotet ker braoik
Ma zoa eun drugar da velet !
An oll a ranke lavaret
Nann, nann, n’euz ket he bar var douar an Arvorik.
Da loja ac’hanout, gant eun tamm beuz melen,
E riz eur c’hlaouier heb he bar,
Kelc’hou arc’hant e’n dro d’he c’har,
Hag eur galounik aour ho kunini he benn.
Pa velen euz da gern, ar moged o sevel
Hag e c’hober koumoul loued,
Evel ezans an Oferen bred,
Da nijal varzu ’n Env me ’ gave diouaskel.
Pa vije dû va fenn, pe denval va spered.
Me ’ lakea var-n-oud eun tamm tan ;
Pep tristidigez ker buhan,
En em deuze, e’n ear, evel eur bouil moged,
Oll fumerien ar vro, deuit d’an anterramant,
Hag e leac’h pep a c’houlaouen,
Ho pezo pep a zegalen.
Stardet, gant eur c’helc’h aour, en eun troad olifant.
# Marwet da ugent vla !

| ◄ Kantik Itron Varia Blouaret | Marwet da ugent vla ! | Eur zeblant ► |
* Da ugent vla bean klanv war eur gwele
* A zo garo !
* Poanius meurbet gwelet o tont hep dale
* Spez ar maro !
* Daugent vla anden ’n eve c’hoant bewa
* Ha chom er bed
* Ewit gallout eus e yaouankiz tanva
* An evrusted. (Diou vech)
* Eur plac’h yaouank, aboe eun nebeut mizio
* ’Devoa renket
* En he gwele, arôk ma koue an delio
* Chom astennet ;
* Ha koulskoude, an evnigo a gane
* Dirak he zi ;
* Ar glanvourez na re, o klewet ane,
* ’Met hirvoudi.
* Da hanter-eost e keit ’vralle ar c’hleier
* En o zour koant,
* Ewit gervel an dud dirak an ôter
* Gant o mouez drant,
* Ar plac’h yaouank a zistankas da ouelan
* Hag a laras :
* « Gwerc’hez Vari, C’houi eo ma Mam ar gwellan !
* Gret ’vewin c’hoaz ! »
* Chom a reas goude-ze ’vel morgousket,
* ’Keit ma pede
* He mammig paour trubuilhet ha glac’haret,
* ’Pen he gwele.
* Kloc’h ar zantus a zihunas ar plac’hig
* Dinerz meurbet :
* « O kaerat tra am eus gwelet bremaïk,
* Ma mam garet ! »
* Ar vam dustu a stokas he muzello
* Ous tal he merc’h
* A ’n em gavas ken gwen dirak he zello
* Evel an erc’h :
* « Ma merc’hig vat, lavar d’in pez ’teus gwelet
* ’Pad da hunvre ? »
* — « Gwelet em eus, endro d’ei kalz Gwerc’hezed,
* Mam ma Doue! »
* Eur c’hlizen yen a c’hlebias he zal kerkent,
* ’Keit ma klaske
* Stardan ar groaz war he muzello melen,
* Ha ma lare :
* « Gwerc’hez Vari, o na brao ez eo mervel,
* Pa deuet C’houi
* Da zigemer, en eur choarzin, ho pugel !
* Mari ! Mari ! »
# Matelina Troadeg

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Matelina Troadek, gant Fañch an Uhel ;
* Matelina Troadek, gant Maurice Duhamel